নতুন চুক্তি নিয়ে তাঁর সঙ্গে কথাবার্তা শুরু করেছে বার্সেলোনা। শনিবার ক্লাবের হয়ে ৫৫০ তম ম্যাচ খেলতে নেমে ভক্তদের মুখে হাসি ফিরিয়ে আনলেন লিওনেল মেসি।
ওসাসুনার বিরুদ্ধে জোড়া গোল করলেন তিনি। চলতি মরসুমে এই নিয়ে ২২ গোল হয়ে গেল বার্সা তারকার। উল্লসিত ম্যানেজার লুইস এনরিকের মন্তব্য, ‘‘লিও আমাদের বার্সেলোনা পরিবারের সেরা সম্পদ। নতুন চুক্তি নিয়ে ক্লাব ওর সঙ্গে কথাবার্তা শুরু করায় আমিও খুব খুশি।’’
লা লিগায় শেষ তিন ম্যাচে ড্র করায় খেতাবি দৌড় থেকে কিছুটা পিছিয়ে পড়েছে গতবারের চ্যাম্পিয়নরা। শনিবার প্রথমার্ধে বেশ কিছু গোলের সুযোগ তৈরি হলেও তা কাজে লাগাতে পারেননি বার্সা ফুটবলাররা। ৫৯ মিনিটে গোল করে অস্বস্তি কাটিয়ে দেন লুইস সুয়ারেজ। যিনি ম্যাচের পর বলেছেন, ‘‘আমরা বার্সেলোনার হয়ে খেলি। লিগ জয়ের সম্ভাবনা এখনও শেষ হয়ে যায়নি। সকলে মিলে বাকি ম্যাচগুলোয় ঝাঁপিয়ে পড়ব।’’ ৭২ মিনিটে নিজের প্রথম গোল মেসির। ৯০ মিনিটে সহজাত ভঙ্গিমায় ওসাসুনার চার ডিফেন্ডারকে পরাস্ত করে নিজের দ্বিতীয় গোল করে যান তিনি।
১৫ ম্যাচে ৩১ পয়েন্ট নিয়ে এই মুহূর্তে লিগ টেবিলের দুই নম্বরে রয়েছে বার্সেলোনা। ম্যানেজার এনরিকে বলেছেন, ‘‘আমাদের এখন লিগের বাকি ম্যাচগুলিতে অনেক বেশি ধৈর্যশীল থাকতে হবে। দলের পারফরম্যান্সে আমি সন্তুষ্ট।’’